DA Den Europæiske Unions Tidende CE 78/353

(2004/C 78 E/0371)

SKRIFTLIG FORESPØRGSEL E-3882/02

af Helle Thorning-Schmidt (PSE) til Kommissionen

(13. januar 2003)

Om: Mexicos frihandelsaftale og overtrædelse af menneskerettighederne

EU og Mexico skrev den 8. december 1997 under på en frihandelsaftale, som trådte i kraft den 1. oktober 2000. Denne aftale er baseret på demokratiske principper samt respekt for menneskerettighederne. Yderligere står det beskrevet i Kommissionens strategipapir 2002-2006 for Mexico, at et af Unionens mål er at sikre respekten for menneskerettigheder.

Flere menneskerettighedsorganisationer såsom Amnesty har stillet spørgsmålstegn ved situationen i Mexico. Efter sigende er tortur stadig udbredt og kritikere af det eksisterende system bliver stadig forfulgt eller forsvinder. Desuden gør Amnesty opmærksom på, at den mexicanske regering i forbindelse med ratificeringen af »The Inter-American Convention on Forced Disapperance of Persons« havde forbehold over for artikel IX i denne aftale, hvori det hedder, at militærfolk, som har medvirket til »forsvindinger«, skal kunne dømmes ved civile domstole og ikke skal kunne henvise til særlige privilegier som f. eks. immunitet.

Har Kommission iværksat nogen undersøgelser af menneskerettighedssituationen i Mexico? I bekræftende fald, hvad er så resultatet af disse. I modsat fald, agter Kommissionen da at undersøge sagen nærmere?

Hvis det viser sig, at menneskerettighederne stadig bliver overtrådt i Mexico, hvilke foranstaltninger agter Kommissionen at træffe. Hvordan vil dette påvirke den handelsaftale, EU har med Mexico?

Svar afgivet på Kommissionens vegne af Christopher Patten

(4. februar 2003)

Kommissionen vil gerne over for det ærede medlem understrege, at aftalen om økonomisk partnerskab, politisk samordning og samarbejde (den globale aftale), der trådte i kraft den 1. oktober 2000, og som er baseret på tre søjler, bl.a. politisk samarbejde og samhandel, omfatter en »demokratisk klausul«, der udgør en central del af forbindelserne mellem Unionen og Mexico. Desuden omfatter den en »opfyldelsesklausul for forpligtelser«, som gør det muligt for Unionen at tage hensyn til udviklingen i menneskerettighederne i Mexico og medlemsstaterne som en vigtig del af forbindelserne og fastlægger en reaktionsmekanisme, hvis de i aftalen fastsatte mål tilsidesættes.

Siden aftalen om økonomisk partnerskab, politisk samordning og samarbejde (den globale aftale) blev ratificeret, har Kommissionen fulgt udviklingen i Mexico med endnu større opmærksomhed, fordi aftalen indebærer en institutionalisering af en fortløbende og udbytterig politisk dialog via Det Fælles Råd og Det Blandede Udvalg, hvor parterne kan udveksle oplysninger om den aktuelle situation med henblik på at sikre forbedrede fremgangsmåder.

Kommissionen er vidende om den mexicanske regerings forbehold over for artikel IX i »Inter-American Convention on Forced Disappearance of Persons«. Den mexicanske regerings beslutning om at tage forbehold over for artikel IX skyldes den mexicanske forfatnings anerkendelse af militær domsmyndighed, hvis et medlem af de væbnede styrker begår en ulovlig handling. Efter Kommissionens opfattelse er det imidlertid et opmuntrende træk, at præsident Vicente Fox har forsøgt at bringe menneskerettighedsspørgsmål i front på den politiske dagsorden og at stævne de ansvarlige for tidligere forbrydelser for retten. Kommissionen erkender, at der er visse mangler ved retssystemet, og vil, hvor det er muligt, bestræbe sig på at støtte enhver reform, som sikrer et mere troværdigt, gennemsigtigt og velfungerende retssystem. I den henseende godkendte Unionen i september 2002 et samarbejdsprojekt for en reform af retssystemet i Mexico.

Håbet er, at en mere dybtgående politisk dialog og et fokuseret samarbejde med Mexico på alle niveauer vil bevirke, at det igangværende reformarbejde i Mexico får et godt resultat.